50. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 475 της 31/31 Μαΐου 1965 (ΦΕΚ Α΄ 105) Περί της συνθέσεως του παρά τοις Σ.Ε.Κ. Διοικητικού Συμβουλίου. Έχοντες υπ’ όψιν: 1.Το άρθρ. 5 του Ν.Δ. 4352/64 «περί διατάξεων αφορωσών τους Δημοσίους Υπαλλήλους, ως τούτο ετροποποιήθη δια του άρθρ. 22 του Ν.Δ. 4373/1964 «περί διαρρυθμίσεως του φόρου καταναλώσεως καπνού κλπ.» και του άρθρ. 14 του Νόμ. 4459/1965 «περί τροποποιήσεως των διατάξεων περί φορολογίας, μεταβιβάσεως ακινήτων κλπ.». 2.Την γνώμην του Συμβουλίου της Επικρατείας διατυπωθείσαν εν τω υπ’ αριθ. 448/65 πρακτικώ αυτού. Προτάσει των Ημετέρων Προέδρου Κυβερνήσεως και των Υπουργών Συντονισμού, Οικονομικών και Συγκοινωνιών, απεφασίσαμεν και διατάσσομεν: Άρθρον μόνον.-Διατηρούνται αι υπό των κειμένων διατάξεων προβλεπόμεναι αρμοδιότητες του Διοικητικού Συμβουλίου των Σ.Ε.Κ. επιφυλασσομένης της διατάξεως του άρθρ. 7 του Ν.Δ. 4416/1964, αποτελουμένου εξ επτά μελών διοριζομένων δια κοινής αποφάσεως των Υπουργών Συντονισμού, Οικονομικών και Συγκοινωνιών, δι’ ης ορίζονται οι εκ τούτων Πρόεδρος και Αντιπρόεδρος. Μέλη του Διοικητικού Συμβουλίου διορίζονται πρόσωπα δυνάμενα να συμβάλουν εις την επιτυχίαν του έργου των Σ.Ε.Κ. δια του κύρους των γνώσεων ή της διοικητικής αυτών πείρας και ικανότητος εν οις και εις εκπρόσωπος του προσωπικού των Σ.Ε.Κ., υπηρετών εις την περιοχήν τέως διοικήσεως Πρωτευούσης, επιλεγόμενος μεταξύ δύο υποδεικνυομένων υπό της εδρευούσης εν Αθήναις μάλλον αντιπροσωπευτικής πρωτοβαθμίου οργανώσεως του προσωπικού των Σ.Ε.Κ. Η μάλλον αντιπροσωπευτική πρωτοβάθμιος οργάνωσις ορίζεται παρά του Υπουργείου Εργασίας. 